《寄常父》
宋代·孔平仲

愁霏久不霁，翳此白日光。阴风薄庭柯，落叶堕我旁。

萧条秋气高，百感搅中肠。侧观南飞雁，肃肃尚有行。

念昔来此土，弟昆各康彊。二季皆鸑鷟，梧桐殒朝阳。

踟蹰故所游，墟墓草已荒。会合须臾期，去日一何长。

吾兄近仳别，咫尺非异方。官守畏简书，羁绊不得骧。

如星限河汉，东西但相望。江鱼肥可荐，庭菊粲以芳。

峥嵘时节晚，谁与共一觞。伯氏副边城，苦寒天早霜。

石火虽云煖，不如还故乡。群飞隘霄极，弱羽因飘扬。

禄薄未足饱，胡为久皇皇。古人有三高，彼岂悦膏粱。

愿言同斯志，毕景事耕桑。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。